text: Fem syd- og sønderjyske kommuner fortsat med i kampen om politiskole
  17 juni 2016 kl. 09.07
  Sønderborg, Haderslev, Vejle, Vejen og Esbjerg er fortsat med i kampen om at blive hjemsted for en ny vestdansk politiskole, mens Horsens, Fredericia og Kolding er dømt ude.
  Rigspolitiet har vurderet, at otte eksisterende bygninger i syv kommuner lever op til kravene til en ny vestdansk politiskole - og blandt disse er Sønderborg, Haderslev og Vejle.
  - Vi viste vores lokaletilbud på det nedlagte sygehus frem i sidste uge og det glæder mig selvfølgelig, at vi fortsat er inde i billedet og opløbet om at blive hjemste for politiskolen, siger Haderslevs borgmester H.P. Geil (V) til TV SYD.
  Også Esbjerg og Vejen er stadig med i kapløbet, hvis der bliver politisk enighed om at placere en vestdansk politiskole i helt nybyggede lokaler.
  Kolding, Fredericia og Horsens er sorteret fra, da de bygninger, som de tilbyder ikke lever op til politiets ønsker.
  Justitsminister Søren Pind (V) har meddelt, at afgørelsen om placeringen af den vestdanske politiskole vil ske efter sommerferien.
  
  
  